《周元仲来自湖外传示崧老赠东林圭》
宋代·李纲

粲粲襄陵翁，大岳九世孙。文章老益奇，于道见本原。

我生植艰虞，惨澹风霾昏。挽翁共出力，一廓扶桑暾。

芬馥蓺兰芷，神奸伐蛟鼋。此志竟萧条，相顾声为吞。

远游负深衅，行偏西南坤。忆昨遇江上，携手庐山樊。

林间接软语，穷尽兴衰根。三年隔瘴海，岂谓我尚存。

何尝知枣梨，颇亦闻风幡。读翁三友篇，雅契久弥敦。

江南盗云扰，崛起巢与温。翁今渺安在，犹滞脩水源。

我病寄闽岭，栖息僧家园。百念悉灰冷，窥见易象浑。

区区不自量，信笔笺微言。逝将从翁游，淬砺删其繁。

三圣邈已远，万古同所尊。何当进此道，对坐虚明轩。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。